《题思亲图》
明代·林环

亲恩犹昊天，欲报嗟罔极。菽水宜届期，庶以供子职。

胡为簪缨宜，一别千里隔。音问旷星霜，定省隳朝夕。

虽怀翩鵻念，驰驱竟何益。几回陟高冈，引睇楚山碧。

亲容不及睹，空见孤云白。誓欲远从之，恨无冲霄翼。

矧兹王事劳，鞅掌不遑息。君亲致匪殊，忠孝道本一。

不见狄怀英，声名独辉赫。愿言企前修，千载扬休绩。

作者简介：（ 约1376—约1415）明福建莆田人，字崇璧。永乐四年进士第一。授翰林修撰，升侍讲，预修《永乐大典》。从成祖至北平卒。有《絅斋集》。